מספר פנימי: 2020214

הכנסת העשרים

**יוזמים: חברי הכנסת** **שולי מועלם-רפאלי**
 **מרדכי יוגב**
 **אורלי לוי אבקסיס**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4715/20

הצעת חוק מינוי ייצוג משפטי לקטין (תיקוני חקיקה), התשע"ח–2017

|  |  |  |
| --- | --- | --- |
| תיקון חוק הנוער (טיפול והשגחה) | 1. | בחוק הנוער (טיפול והשגחה), התש"ך– 1960[[1]](#footnote-2) – |
|  |  | (1) | במקום סעיף 8ג יבוא: |
|  |  | "מינוי מייצג לקטין | 8ג. | (א) בית משפט הדן בעניינו של קטין בהליכים לפי חוק זה, ימנה לקטין עורך דין שייצגו, בהתאם להוראות חוק הסיוע המשפטי, התשל"ב–1972[[2]](#footnote-3) (להלן – מייצג), אלא אם כן הקטין בחר להיות מיוצג על ידי עורך דין מטעמו. |
|  |  |  |  |  |  | (ב) מינה בית המשפט מייצג לקטין רשאי הוא לקבוע כי הוא ייצג את הקטין גם בעניינים הנובעים מההליך שבפניו, אם מצא כי הדבר דרוש לטובת הקטין ולשם שמירה על ענייניו. |
|  |  |  |  |  |  | (ג) מינה בית המשפט מייצג לקטין, יהיה הקטין צד להליך, לרבות לעניין זכות הערעור.  |
|  |  |  |  |  |  | (ד) מייצג לקטין יהיה עורך דין שעבר הכשרה מיוחדת מטעם הסיוע המשפטי בנושא ייצוג קטינים.  |
|  |  |  |  |  |  | (ה) מייצג הקטין ייפגש עם הקטין ויעמוד עמו בקשר על פי נסיבות העניין, וכן רשאי הוא להיפגש עם הורי הקטין ועם כל גורם משמעותי אחר בחיי הקטין. |
|  |  | מינוי מייצג לאחראי על קטין | 8ד. | בית משפט הדן בעניינו של קטין בהליכים לפי חוק זה, ימנה לאחראי על הקטין עורך דין שייצגו, בהתאם להוראות חוק הסיוע המשפטי, התשל"ב–1972, אלא אם כן האחראי על הקטין בחר להיות מיוצג על ידי עורך דין מטעמו"; |
|  |  | (2) | בסעיף 16, אחרי "ניתנת לערעור" יבוא "לרבות על ידי קטין,". |
| תיקון חוק הסיוע המשפטי | 2. | בחוק הסיוע המשפטי, התשל"ב–1972[[3]](#footnote-4), בתוספת, אחרי פרט (11) יבוא: |
|  |  | "(12) | לקטין לפי הוראות סעיף 8ג לחוק הנוער (טיפול והשגחה), התש"ך–1960 (להלן – חוק הנוער (טיפול והשגחה)), בכל הנוגע – |
|  |  |  | (א) לייצוג לפי סעיף 8ג לחוק האמור, וסעיפים 3 ו-4 לא יחולו; |
|  |  |  | (ב) לייצוג לפי סעיף 8ג בערעור על החלטה לפי החוק האמור, וסעיף 3 לא יחול. |
|  |  | (13) | לאחראי על קטין כהגדרתו בחוק הנוער (טיפול והשגחה), בכל הנוגע – |
|  |  |  | (א) לייצוג לפי סעיף 8ד לחוק האמור, וסעיפים 3 ו- 4 לא יחולו; |
|  |  |  | (ב) לייצוג לפי סעיף 8ד בערעור על החלטה לפי החוק האמור, וסעיף 3 לא יחול." |

דברי הסבר

הוועדה לבחינת עקרונות יסוד בתחום הילד והמשפט ויישומם בחקיקה בראשות כבוד השופטת סביונה רוטלוי (דוח המשנה בנושא ייצוג), המליצה בשנת 2003 על עיגון בחקיקה של זכות הילד לייצוג בהליכי נוער. הצעת חוק זו נועדה ליישם את המלצותיה. מבקר המדינה קרא אף הוא למשרד המשפטים במספר דוחות להסדיר את נושא הייצוג הנפרד לקטינים בהליכים אזרחיים במסגרת הסיוע המשפטי. גם הוועדה לזכויות הילד של האו"ם הנחתה לאחרונה את ישראל (ביוני 2013) לבסס מנגנון ברור לייצוג נפרד לקטינים.

נוכח מהות ההליכים המשפטיים בפני בית המשפט לנוער והחשיבות המוכחת של הייצוג המשפטי הנפרד להורים ולקטינים לתקינות ויעילות הליכים אלו, קמה הצדקה לתיקון חקיקתי מתאים.

לפיכך, מוצע לעגן את זכותו של הקטין לייצוג עצמאי בהליכים אלו וחובתו של בית המשפט להורות על מינוי מייצג עצמאי במקרים שבהם הקטין אינו מיוצג (בדומה לחובה המעוגנת בסעיף 3ו לחוק הנוער (טיפול והשגחה) התש"ך–1960, ביחס לקטין מעל גיל 15, המתנגד לאשפוז פסיכיאטרי) ואת זכותו של האחראי על הקטין (ברוב המקרים – ההורה הביולוגי) לקבלת ייצוג עצמאי ונפרד בכל הליכי הנוער, ללא בדיקת זכאות כלכלית וסיכוי משפטי.

הצעות חוק בנושא דומה הונחו על שולחן הכנסת התשע-עשרה ועל שולחן הכנסת העשרים על ידי חבר הכנסת דב חנין וקבוצת חברי הכנסת (פ/560/19; פ/1459/20), ועל שולחן הכנסת העשרים על ידי חברת הכנסת יפעת שאשא ביטון וקבוצת חברי הכנסת (פ/4124/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ד בחשוון התשע"ח – 13.11.17

1. ס"ח התש"ך, עמ' 52. [↑](#footnote-ref-2)
2. ס"ח התשל"ב, עמ' 95. [↑](#footnote-ref-3)
3. ס"ח התשל"ב, עמ' 95. [↑](#footnote-ref-4)